-----------------------------------------------------------------------
  1. ปัจจัยความเสี่ยง

  -----------------------------------------------------------------------

  1.1 ราคา

  กุ้งจัดเป็นสินค้าทางการเกษตรประเภทหนึ่งซึ่งมีทั้งกุ้งเลี้ยงและกุ้งทะเล
  ปริมาณและราคาของกุ้งจึงขึ้นอยู่กับสภาพแวดล้อมทางธรรมชาติ
  และสภาวะเศรษฐกิจทั้งภายในและภายนอกประเทศ แต่เนื่อง จากบริษัทฯ
  มีการรับซื้อวัตถุดิบจากผู้จำหน่ายหลายแห่งโดยไม่พึ่งพาที่ใดที่หนึ่งเป็นพิเศษ
  รวมถึงสัมพันธภาพที่มีมายาวนาน บริษัทฯ จึงไม่เกิดปัญหาการขาดแคลนวัตถุดิบ
  แต่ราคาขายจะถูกกำหนดโดยราคาตลาด
  หากราคาวัตถุดิบกับราคาขายไม่เป็นไปในทิศทางเดียวกัน ก็อาจจะทำให้บริษัทฯ
  ประสบกับการขาดทุนได้ บริษัทฯ ได้กำหนดกลยุทธ์และวางแผนอย่างใกล้ชิดในการจัดซื้อวัตถุดิบ
  รวมถึงนโยบายการสต็อกสินค้าเพื่อดำเนินการให้สอดคล้องกับแต่ละสถานะการณ์ให้เหมาะสม
  ทำให้ลดความเสี่ยงดังกล่าวได้ และบริษัทฯ มุ่งเน้นการผลิตสินค้าที่เพิ่มมูลค่า (Value Added)
  แต่ให้อัตรากำไรที่สูงขึ้นซึ่งมีคู่แข่งขันน้อย ทำให้บริษัทฯ
  สามารถปรับราคาขายสินค้าเพิ่มขึ้นถ้าราคาวัตถุดิบสูงขึ้นอย่างมีนัยสำคัญ
  จึงไม่ส่งผลกระทบต่อผลการดำเนินงานของบริษัทฯ

2.  ความเสี่ยงจากอัตราแลกเปลี่ยน

  บริษัทฯได้ส่งออกสินค้าจำหน่ายยังต่างประเทศเกือบทั้งหมด โดยใช้เงินสกุลดอลลาร์สหรัฐทั้งหมด
  ในกรณีที่อัตราแลกเปลี่ยนระหว่างสกุลเงินบาทและดอลลาร์สหรัฐมีความผันผวนมาก
  จะทำให้บริษัทฯ ไม่สามารถกำหนดต้นทุนสินค้าที่แน่นอนได้
  เนื่องจากราคาวัตถุดิบจะขึ้นลงตามสภาวะของค่าเงินบาท
  และรายได้ขึ้นกับการเปลี่ยนแปลงของอัตราแลกเปลี่ยนด้วย
  หากค่าเงินบาทเทียบกับดอลลาร์แข็งขึ้นมากอาจทำให้บริษัทฯ ต้องประสบกับการขาดทุนได้
  เพื่อให้บริษัทฯ สามารถดำเนินงานภายใต้ความเสี่ยงน้อยที่สุด บริษัทฯ
  จึงทำสัญญาซื้อขายเงินตราต่างประเทศล่วงหน้า (Forward)
  เพื่อป้องกันความเสี่ยงที่เกิดจากอัตราแลกเปลี่ยน

3.  การกีดกันทางการค้าจากประเทศผู้นำเข้า

  เนื่องจากบริษัทฯ ส่งผลิตภัณฑ์กุ้งแช่แข็งออกไปจำหน่ายยังต่างประเทศเกือบทั้งสิ้น
  ดังนั้นการกีดกันทางการค้าจากประเทศผู้นำเข้ารายใหญ่ เช่น การยกเลิกสิทธิพิเศษทางการค้า
  การเพิ่มอัตราภาษีนำเข้า และการกำหนดมาตรฐานผลิตภัณฑ์ที่สูงขึ้น
  มีผลกระทบกับผลการดำเนินงานของบริษัทฯอย่างไรก็ตามบริษัทฯ
  ได้มีการติดตามข้อมูลทางการค้าของประเทศผู้นำเข้ารายใหญ่อย่างใกล้ชิด
  ศึกษาผลกระทบที่อาจเกิดขึ้นกับบริษัทฯ และใช้นโยบายการขายที่ต้องการให้ลูกค้าพอใจสูงสุด
  โดยเน้นในด้านคุณภาพและบริการที่ประทับใจ สินค้าของบริษัทฯ มีมาตรฐานสูง
  จนได้รับการรับรองคุณภาพ HACCP (Hazard Analysis Critical Control Point) ในปี
  2540 และ GMP ในปี 2544 ซึ่งเป็นระบบประกันคุณภาพอาหาร
  มีความปลอดภัยมีระบบควบคุมที่ดีและทันสมัย
  นอกจากนี้บริษัทฯยังขยายเครือข่ายลูกค้าออกไปในหลายประเทศที่มีกำลังซื้อสูง
  โดยไม่จำเป็นต้องพึ่งพิงตลาดใดตลาดหนึ่งโดยเฉพาะสำหรับปัญหาในเรื่องของสารตกค้างในกุ้ง
  บริษัทฯ ไม่มีผลกระทบมากนัก เนื่องจากกลุ่มลูกค้ารายใหญ่ของบริษัทฯ คือเอเซียและอเมริกา
  ไม่มีการกีดกันในเรื่องสารตกค้างในกุ้ง

4.  การตลาดและการจำหน่าย

  เนื่องจากบริษัทฯ ส่งผลิตภัณฑ์กุ้งแช่แข็งออกไปจำหน่ายยังต่างประเทศเกือบทั้งสิ้น
  ดังนั้นสภาวะเศรษฐกิจของต่างประเทศจึงเป็นปัจจัยสำคัญ
  อย่างไรก็ตามกุ้งเป็นอาหารที่นิยมบริโภคมาช้านาน
  เนื่องจากเป็นอาหารที่ให้คุณค่าทางโภชนาการสูง และมีรสชาติดี
  ดังนั้นจึงคาดว่ากุ้งยังคงเป็นอาหารที่สำคัญต่อไป
  แต่อาจมีการชะลอการบริโภคลงบ้างเนื่องจากภาวะเศรษฐกิจของประเทศนั้นๆ
  อย่างไรก็ตามบริษัทฯ ได้คำนึงถึงปัจจัยดังกล่าว ดังนั้นบริษัทฯ
  จึงได้มีการขยายเครือข่ายลูกค้าออกไปในหลายประเทศ ทำให้บริษัทฯ
  ไม่จำเป็นต้องพึ่งพาตลาดใดตลาดหนึ่งโดยเฉพาะ และนอกจากนี้บริษัทฯ
  ยังได้สร้างฐานลูกค้าในประเทศที่มีกำลังซื้อสูง เช่น ประเทศอเมริกา , ญี่ปุ่น , ออสเตรเลีย ,
  นิวซีแลนด์ , เกาหลี มาตั้งแต่เริ่มดำเนินการ และรักษาสัมพันธ์ที่ดีกับลูกค้าเดิมให้คงอยู่ตลอดไป
  ทำให้โอกาสที่บริษัทฯ จะถูกคู่แข่งแย่งตลาดไปจึงมีน้อยมาก

5.  ผลิตภัณฑ์

  แม้ว่าบริษัทฯ จะมีผลิตภัณฑ์ที่อาศัยกุ้งเป็นวัตถุดิบเพียงชนิดเดียว ซึ่งอาจจะทำให้บริษัทฯ
  เกิดการขาดแคลนวัตถุดิบได้ แต่เนื่องจากบริษัทฯ มีการกระจายแหล่งซื้อวัตถุดิบอย่างกว้างขวาง
  ทั้งที่ซื้อโดยตรงจากฟาร์มหรือผู้ขาย และซื้อผ่านนายหน้า บริษัทฯ มีสัมพันธ์ดีกับ Supplier
  และมีโรงงานตั้งอยู่ที่จังหวัดชุมพร ซึ่งเป็นแหล่งจัดหาวัตถุดิบได้เหมาะสม
  รวมทั้งมีห้องเย็นขนาดใหญ่ที่สามารถเก็บวัตถุดิบได้ปริมาณมาก บริษัทฯ
  จึงสามารถสั่งซื้อและเก็บวัตถุดิบได้มาก ทำให้ไม่มีปัญหาในการขาดแคลนวัตถุดิบ และบริษัทฯ
  ได้กระจายความเสี่ยงทางด้านผลิตภัณฑ์ลง
  ด้วยการพัฒนาคุณภาพผลิตภัณฑ์ให้ได้ตามความต้องการของลูกค้าตลอดเวลา
  และเพิ่มประเภทของผลิตภัณฑ์มากขึ้น
  โดยการเน้นผลิตภัณฑ์ที่ต้องอาศัยความชำนาญเฉพาะด้านมากขึ้น ได้แก่
  ผลิตภัณฑ์สำเร็จรูปและกึ่งสำเร็จรูป (Value Added Product) ซึ่งทำให้บริษัทฯ มีอัตรากำไร
  (Margin) สูง และเป็นการเพิ่มศักยภาพของบริษัทฯ ให้เหนือคู่แข่ง

1.6 ปัจจัยอื่นๆ ที่อาจมีผลกระทบต่อการดำเนินงาน หรือการตัดสินใจลงทุนอย่างมีนัยสำคัญ

  - ไม่มี -